Gershon Kingsley

Gershon Kingsley (pôvodným menom Götz Gustav Ksinski; * 28. október 1922, Bochum, Nemecko† 10. december 2019, New York,  New York,  USA) bol americký hudobný skladateľ elektronickej hudby. Jeho otec bol židovského pôvodu a pochádzal z Poľska, matka nemecká katolíčka, ktorá pred svadbou konvertovala na judaizmus.

Od roku 1965 spolupracoval s Jeanom-Jacquesom Perreym vo formácii Perrey and Kingsley, obaja sa zaraďujú medzi priekopníkov elektronickej hudby.

Neskôr sa preslávil zložením inštrumentálnej skladby „Popcorn“ v roku 1969, s ktorou skupina Hot Butter v roku 1972 dosiahla prvé miesto v rebríčku svetových hitparád. Skladba zaznamenala od svojho vzniku viac ako 500 cover-verzií a často je využívaná na ozvučenie televíznych, či rozhlasových programov. Použili ju okrem iného aj tvorcovia sovietskeho animovaného seriálu No počkaj! v jeho desiatom dieli.

Kingsley v roku 1970 založil First Moog Quartet, ktorá ako prvá elektronická skupina koncertovala v newyorskej Carnegie Hall.

Referencie

Externé odkazy 
 osobná stránka Gershona Kingsleyho
 85-ročný Kingsley hrá Popcorn na klavíri

Skladatelia modernej hudby USA
Skladatelia elektronickej hudby
Hudobní skladatelia židovského pôvodu
Osobnosti USA nemeckého pôvodu
Osobnosti USA židovského pôvodu
Naturalizované osobnosti USA
Osobnosti z Bochumu